Хусова смрт је погоршала ионако тешке прилике у Чешкој. Вацлав се сада, под утицајем Жигмунда, окренуо против хусита. Ипак, 30. јула 1419. дошло је до обрачуна између хусита, предвођених Јаном Жижком, и њихових противника на улицама Прага. Жижка и његови људи су побили католике који су их каменовали из градске већнице тако што су их бацили кроз прозоре (Прашка дефенстрација 1419). Вацлав IV је ускоро изненада умро 16. августа 1419. од срчаног удара док је ловио у близини свог замка Нови Храдек у близини Прага. По неким вестима умро је када су му саопштили вести о тадашњим верским немирима. Вацлавова смрт утицала је на продубљивање верских подела у Чешкој и убрзала је избијање Хуситских ратова.